מורן מישל

מורן מישל (נולדה ב-26 בדצמבר 1978) היא פעילה חברתית ואקטיביסטית פוליטית. ממייסדות ומנכ״לית לשעבר של הסתדרות העצמאים. פעילה בתחומי מניעת פגיעות מיניות, שוויון לנשים, חינוך וזכויות עצמאים.  ממובילות המחאה נגד הרפורמה המשפטית, הצעדה לירושלים נגד ביטול עילת הסבירות ומחאת "בחירות עכשיו". 

מישל היא חברת ועד וממייסדי תנועת "עוגן לעתיד" ולשעבר מנכ״לית עמותת הבית של התנועה. 

 ראשית חייה 
מישל נולדה וגדלה בכפר סבא. בוגרת תיכון כצנלסון בעיר. בשנים 1997–1999 שירתה בצה"ל כקצינת מבצעים בפלוגה 914 של חיל הים, והשתחררה בדרגת סגן.

למדה עיצוב וקולנוע במכללת אסכולה. הוסמכה כמאמנת אישית וכמאמנת ריצות ארוכות.

 קריירה מקצועית 
בשנים 2012–2018 הייתה עורכת תוכן ומנהלת קהילות של אתר התוכן סלונה והובילה פרויקטים קהילתיים ומסחריים. עסקה בעיקר בנושאים הנוגעים לפמיניזם, שוויון, פוליטיקה, אלימות נגד נשים וקידום נשים. במסגרת זו הובילה קהילת ריצה לנשים ושימשה כספורטאית חסות של אדידס.

בשנים 2016–2017 הייתה מייסדת ומנכ״לית הסתדרות העצמאים.

משנת 2020 שימשה כמנהלת מיזמים קהילתיים פנים־ארגוניים בחברת מיקרוסופט ישראל, בה הקימה וניהלה קהילת חינוך וקהילות ספורט והתפתחות אישית לעובדים.

לאחר ליל גלנט במרץ 2023 עזבה את עבודתה בכדי להגביר את פעילותה האקטיביסטית-פוליטית. מעט לאחר מכן מונתה לסמנכ"לית בחברת מר ד לאבס, והייתה ממייסדי עמותת "יוצאים לדרך חדשה" בה שימשה כמנכ"לית וכמנהלת תוכן.

 פעילות פוליטית ומחאה 
בשנת 2011 הייתה פעילה במחאה החברתית בישראל.

הייתה מראשי המאבק למען זכויות העצמאים, כראש תא הנשים בתנועת "עצמאים עושים שינוי" שקמה ב-2015 עקבות כתבה של גל גבאי, וכן ייסדה את הסתדרות העצמאים ושימשה בה כמנכ"לית משותפת. הייתה בין מובילות התיקון לחוק דמי הלידה לנשים עצמאיות, שעבר בכנסת בשנת 2016, עם חברות הכנסת לשעבר טלי פלוסקוב (כולנו) ועליזה לביא (יש עתיד).

הייתה פעילה קבועה במחאת בלפור, ובתקופת מגפת הקורונה הייתה ממובילי מוקדי המחאה בכפר סבא ובצומת רעננה נגד הגבלת חופש התנועה וזכות המחאה.

במרץ 2023 נעצרה על ידי המשטרה במהלך יום שיבוש במסגרת המחאה נגד הרפורמה המשפטית.

ביולי 2023 הייתה בין יוזמי ומובילי צעדת המחאה מתל אביב לירושלים – צעדה המונית שנערכה במחאה על ביטול עילת הסבירות.

לאחר טבח השבעה באוקטובר הייתה ממקימות גוף המתנדבים חמ"ל עוטף ישראל, שבו התגבשו יוזמות אזרחיות שונות, בהן "יום האבל האזרחי" לציון 30 יום לטבח ותנועת "אמא ערה", תנועת אמהות ללוחמים ולחיילים.

משנת 2023 מישל היא ממובילי המחאה נגד הרפורמה המשפטית, כחלק מקואליציה של קבוצות שטח, תנועות אזרחיות וארגוני מחאה, לצידם של שקמה ברסלר, עמי דרור, משה רדמן אבוטבול, יאיא פינק ואחרים. מאז פרוץ מלחמת חרבות ברזל היא מנחה את במת המחאה המרכזית ונמנית עם הנואמים הקבועים בהפגנות.

ביחד עם תומר אביטל יזמה והנחתה את כנס התקווה לפעילי המחאה.

במהלך 2024 נפגעה פעמיים מאלימות משטרית. בפברואר 2024 נרמסה במהלך הפגנה על ידי סוס משטרתי. כתוצאה מהפגיעה אובחן שבר בכף רגלה. במאי 2024, במהלך הפגנה לשחרור החטופים, נפגעה מכינון ישיר של מכת"זית ופונתה לבי"ח לאחר שאיבדה את ההכרה. בעקבות האירוע העידה בוועדה המיוחדת לענייני צעירים של הכנסת בדיון שכינסה יו"ר הוועדה, ח"כ נעמה לזימי, שעסק באלימות משטרתית.

ב-2025 הייתה אחת ממייסדי התנועה החברתית "עוגן לעתיד" יחד עם משה רדמן אבוטבול. מטרת התנועה היא להוות מנוע רעיוני-אידאולוגי למחנה הליברלי בישראל על ידי גיבוש חזון המבוסס על ערכים משותפים לקהילות שונות, ולקיחת אחריות אזרחית לבניית חברה ישראלית מתוקנת.
ממוזער|מורן מישל נואמת בעת הפגנה בהובלת הדמוקרטים, ליד משרד ראש הממשלה בירושלים באוגוסט 2025
באוגוסט 2025 הודיעה מישל על הצטרפותה למפלגת הדמוקרטים ועל התמודדותה בפריימריז לכנסת. בנובמבר 2025 הגישה תלונה נגד העיתונאי ינון מגל בעקבות ציוץ הקשור לפצ"רית.

 מאבק אישי למען נפגעות תקיפה מינית 
בשנת 1995 הותקפה מינית על ידי מדריך צלילה במסגרת הכשרה מתקדמת. כעבור כשנתיים, לאחר שהתברר כי נשים ונערות נוספות נפגעו בעבר על ידי אותו מדריך, הגישה תלונה רשמית במשטרה. הפרשה סוקרה בהרחבה באמצעי תקשורת ארציים. מישל שימשה עדת מפתח במשפט. בשנת 2001 נגזרו על התוקף תשעה חודשי מאסר בפועל. ערעור שהגיש נדחה. עם עליית תנועת me too הפכה פעילה בנושא באופן פומבי.

באוגוסט 2020, לאחר האונס הקבוצתי באילת, נמנתה על קבוצת נשים שיזמה הפגנות בכל הארץ ושהיוותה בסיס להקמת תנועת "בונות אלטרנטיבה". מישל נאמה בהפגנה בכפר סבא בה תיארה את התקיפה שלה ודיברה על חשיבות התמיכה והאמון בנפגעות. בספטמבר באותה שנה הובילה השבתה של התיכונים בעיר בעקבות כתובות מטרידות שרוססו לפני פתיחת השנה על קירות בתי הספר.

 קריירה בתקשורת 
מישל עורכת ראשית של סדרות דוקו־רשת בעלות גוון פוליטי היסטורי. בין הסדרות:
 סיכון מחושב – בעקבות הספר "הדרך לשבעה באוקטובר" מאת אדם רז. בהשתתפות ראש הממשלה לשעבר אהוד אולמרט, שר הביטחון לשעבר משה (בוגי) יעלון, סגן הרמטכ"ל לשעבר האלוף יאיר גולן, ראש המוסד לשעבר תמיר פרדו, חבר הכנסת לשעבר עפר שלח, ראש יחידת "צלצל" לשעבר ד"ר אודי לוי, ראש אגף "תבל" במוסד ומתאם השבויים והנעדרים לשעבר דוד מידן, השר לשעבר חיים רמון, ההיסטוריון אדם רז.
 אויב ללא גבול – האיום הגרעיני האיראני בהשתתפות ראש הממשלה לשעבר אהוד אולמרט, ראש הממשלה לשעבר אהוד ברק, ראש המוסד לשעבר תמיר פרדו, ראש חטיבת המחקר במוסד לשעבר סימה שיין, האלוף במיל׳ עמוס גלעד, ראש המל"ל לשעבר פרופ׳ עוזי ארד, שר הביטחון לשעבר משה בוגי יעלון, הקונסול הכללי של ישראל בניו יורק לשעבר אלון פנקס, בכיר לשעבר במערכת הביטחון אבנר וילן, ד"ר רז צימט מומחה לאיראן, ד"ר תמר עילם גינדין וד"ר מאיר ג'בדנפר.
 עידן הסיפוח – בשיתוף קרן ברל כצנלסון. בהגשת יוסי מרשק. בהשתתפות ד"ר אבישי בן ששון גורדיס, ד"ר ארנון דגני, ד"ר אפרים סנה, גדי שמני, יאיר גולן, ירום אריאב, יעל פתיר, ראם עמינח, פרופ׳ תמר הוסטובסקי, ד"ר שאול אריאלי, תמיר פרדו.
 קטארגייט – על השפעת קטר במזרח התיכון ופרשת הקשר בין לשכת נתניהו לממשלת קטר. בהשתתפות ד"ר אודי לוי, אדם רז, אוריאל דסקל.
 פרדוקס אוסלו – ניפוץ מיתוסים סביב הסכמי אוסלו, בשיתוף מכון מולד. בהשתתפות: יוסי ביילין, דניס רוס, ד"ר יאיר הירשפלד, ד"ר אבנר ענבר, ד"ר ארנון דגני, שלומי אלדר, פרופ׳ שלמה בן עמי, ד"ר מיכל יערי, עליסה סיימון, משה בוגי יעלון ופרופ׳ עירן הלפרין.

 פודקאסטים 

 משנת 2018 מגישה ועורכת את הפודקאסט "קצב דיבור", שעוסק בריצה למרחקים ארוכים, בשיתוף עם גדי סולומון.
 בשנת 2024 הנחתה עם ספי רכלבסקי את הפודקאסט "הרנטגן" שעסק בסכנות הכהניזם והמשיחיות במדינה דמוקרטית וכן את התכנית "ליבי ער" שעוסקת ביהדות חילונית.
 בשנת 2025 הייתה בין מנחי התוכנית "מכונת האמת" בעונתה השנייה.
 בשנת 2025 הגישה את הפודאקסט "חינוך בראש" מבית עוגן לעתיד.

 יוזמות חברתיות נוספות 
 למען החופש להניק (2015) – קמפיין ארצי ורשתי להעלאת המודעות לזכות נשים להניק בציבור.
 אף אחד לא יבוא (מ־2018) – קהילת ריצה חברתית להכרת ואהבת הארץ דרך שביליה, כוללת היום מעל 3000 רצות ורצים.
 משפחה אחת, שני בתים – טור אישי באתר ynet לעידוד זוגות בהליך גירושין לבחור בתהליך פרידה בריא ומיטיב לשמירה על שלום ילדיהם.
 הבלתי נפרדים (2023) – קהילת דיאלוג בין אנשי מחאה לתושבי יהודה ושומרון. הקהילה סיימה את פעילותה עם טבח השבעה באוקטובר.

 חיים אישיים 
מישל מתגוררת בכפר סבא עם בן זוגה. היא אם לחמש בנות ואולטרה מרתוניסטית.

 קישורים חיצוניים 



 הערות שוליים 

קטגוריה:בוגרות תיכון כצנלסון
קטגוריה:בוגרי תיכון כצנלסון
קטגוריה:פעילות פוליטיות ישראליות
קטגוריה:פעילים פוליטיים ישראלים
קטגוריה:פעילים חברתיים ישראלים
קטגוריה:פעילות חברתיות ישראליות
קטגוריה:מפיקי טלוויזיה ישראלים
קטגוריה:מפיקות טלוויזיה ישראליות
קטגוריה:עורכות ישראליות
קטגוריה:עורכים ישראלים
קטגוריה:חיילי חיל הים
קטגוריה:חיילות חיל הים
קטגוריה:מנהלות ישראליות
קטגוריה:מנהלים ישראלים
קטגוריה:עובדי מיקרוסופט
קטגוריה:עובדות מיקרוסופט
קטגוריה:יזמים ישראלים
קטגוריה:יזמות ישראליות
קטגוריה:ישראליות שנולדו ב-1978
קטגוריה:ישראלים שנולדו ב-1978